AH วิ่ง 4% โบรกเคาะเป้า 28 บ. ชี้กำไรปี 65 โต 26% แตะ 995 ลบ. รับยอดขาย-รายได้เพิ่ม
AH บวก 4% โบรกเคาะเป้า 28 บ. ชี้กำไรกำไรปกติปี 65 โต 26% แตะ 995 ลบ. อานิสงส์ยอดขายแตะ 2.25 หมื่นลบ. โต 10% และรายได้ทั้งในประเทศและต่างประเทศฟื้นตัวดีขึ้น
7 มี.ค. 2565

ผู้สื่อข่าวรายงานว่าวันนี้ (7 มี.ค. 2565) ราคาหุ้นบริษัท อาปิโก ไฮเทค จำกัด (มหาชน) หรือ AH ณ เวลา 11:30 น. อยู่ที่ระดับ 24.00 บาท เพิ่มขึ้น 1.00 บาท หรือ 4.35% โดยทำจุดสูงสุดที่ 24.30 บาท และทำจุดต่ำสุดที่ 23.20 บาท ด้วยมูลค่าการซื้อขาย 125.71 ล้านบาท

บริษัทหลักทรัพย์ คิงส์ฟอร์ด จำกัด ระบุในบทวิเคราะห์ (7 มี.ค.2565) ว่า แนวโน้มไตรมาส 1/2565 คาดกำไรปกติดีขึ้นจากไตรมาสก่อน จากค่าใช้จ่าย SG&amp;A ที่ลดลงจากไตรมาสก่อนหน้า ประกอบกับสถานการณ์แพร่ระบาด COVID-19 ในประเทศไทยคลี่คลายลงตามการกระจายวัคซีนที่ทำได้มากขึ้นอย่างต่อเนื่อง ส่งผลให้รายได้ธุรกิจผลิตชิ้นส่วนยานยนต์ฟื้น ตัว โดย ส.อ.ท.คาดการณ์ตัวเลขยอดผลิตรถยนต์ในประเทศปี 2565 จะอยู่ที่ 1.80 ล้านคัน เพิ่มขึ้นราว 6.80% จากงวดเดียวกันของปีก่อน อย่างไรก็ตามยังมีความเสี่ยงจากสถานการณ์ขาดแคลนชิปในยุโรปที่ทำให้การผลิตไม่เต็มที่ไปจนถึงกลางปีทั้งนี้ในปี 2565 คาดว่ายอดขายของบริษัทฯ จะสามารถเติบโตที่ 10% จากงวดเดียวกันของปีก่อน อยู่ที่ 2.25 หมื่นล้านบาท มาจากคำสั่งซื้อใหม่ที่เพิ่มขึ้นทั้งในและต่างประเทศมูลค่ากว่า 1 พันล้านบาท
ส่วนรายได้ธุรกิจตัวแทนจำหน่ายรถยนต์และศูนย์บริการทั้งในไทยและมาเลเซียจะฟื้นตัวดีขึ้น หลังทั้ง 2 ประเทศผ่อนคลายล็อกดาวน์ รวมถึงรับรู้รายได้จากการเป็นตัวแทนจำหน่ายรถยนต์ MG และ Mazda เข้ามาเต็มปีทั้งนี้ ทางฝ่ายวิจัยคงประมาณการกำไรปกติปี 2565 ที่ 995 ล้านบาท เติบโตเพิ่มขึ้น 26% จากงวดเดียวกันของปีก่อน ภายใต้การสมมติฐาน อัตรากำไรขั้นต้นที่ 10.50% ใกล้เคียงปีก่อนที่ 10.80% เนื่องจากถูกดึงด้วยอัตรากำไรขั้นต้นที่ต่ำกว่าของธุรกิจผลิตชิ้นส่วนในโปรตุเกสและธุรกิจตัวแทนจำหน่ายรถยนต์และศูนย์บริการ
ทั้งนี้แนะนำ “ซื้อ” ประเมินราคาเหมาะสมปี 2565 ที่ 28 บาท อิงค่า P/E Multiple ที่ 10.0 เท่า โดยราคาหุ้นปรับตัวลงรับผลประกอบการไตรมาส 4/2564 ที่แย่กว่าตลาดคาดไปแล้วโดย AH ยังมีจุดเด่นจากการเป็นผู้ผลิตชิ้นส่วนยานยนต์ระดับโลก รับประโยชน์ในช่วงอุตสาหกรรมยานยนต์ฟื้นตัว โดยเชื่อว่าสถานการณ์ขาดแคลนชิปน่าจะทยอยดีขึ้นในครึ่งปีหลัง 2565